Jesús,
ꞌkoa̱á ꞌsín kitsò‑la̱ jñà xi̱ta̱ ra kotáꞌyáꞌta‑la̱ nga kataꞌfahaꞌsen jè chitso nga tje̱n katafì ítjòn mé‑ni nga isa̱ ítjòn ki̱jchò‑ni ya̱ ra ijngoa nandá ján;
ꞌkoa̱à‑la chi̱ba̱‑la̱ jè,
tísíkjáya‑la̱ xi̱ta̱ ra ijye i̱nchifì‑ni.
ꞌKia̱ ijye kjomà isíkjáya‑la̱ jñà xi̱ta̱,
Jesús ya̱á kijìmijno jngo nindo ko̱ ya̱á kiìchja̱ꞌta ta̱jngo‑la̱ Nainá.
ꞌKia̱ nga ijye kjòjñò,
tà jè ta̱jngoó tíjna Jesús.
Ko̱ jè chitso ra títsa̱ya xi̱ta̱‑la̱,
ijyeé ya̱ ijchò ya̱ nga masen‑la̱ ndáchikon;
jè ngaꞌñó‑la̱ nandá ra máfangi,
ijyeé ngaxìn ngajen tífìko̱ jè chitso ta nga̱tjì‑la̱ jè tjo̱ batéchjà ikon‑la̱ koni ꞌsín nga i̱nchifì.
ꞌKia̱ nga ijye tíꞌse i̱sén,
Jesús ya̱á tsáꞌbasòn nandá nga ijchòtji̱ngi‑la̱ xi̱ta̱‑la̱ ra tjítsa̱ya chitso.
Jñà xi̱ta̱ ra kotáꞌyáꞌta‑la̱,
ꞌkia̱ nga kijtse nga tsáꞌbasòn ya̱ a̱sòn nandá,
itsakjón‑la̱;
iskindaya xkón‑ní,
kitsò:
―Jngo tjꞌee̱ tíjna ján.
Tanga Jesús ndi̱to̱ón kiìchja̱‑la̱ nga kitsò‑la̱:
―ꞌÑó ꞌtè‑la takòn,
kì tà chjàn skon,
ꞌa̱n‑náa̱.
Jè Pedro,
ꞌkia̱á kiìchja̱‑la̱ nga kitsò‑la̱:
―Na̱ꞌìn,
tsa ji̱í‑ní,
ti̱ꞌnde‑ná nga kjín‑sòn nandá skanda ñánda̱ tisijni.
Jè Jesús kitsó‑la̱:
―Nchrabí.
Jè Pedro itjojeén ya̱ chitso ko̱ maá tsajmesón jè nandá nga kijì‑ni ndsa̱ko̱ ya̱ ñánda̱ síjna Jesús nga kiìtji̱ngi‑la̱.
Tanga ꞌkia̱ nga kijtse nga ꞌñó tíꞌba tjo̱ itsakjón‑ní,
a̱kjòn tsikíꞌtsia̱ nga iskajin‑ndá;
ꞌkia̱á ꞌñó kiìchja̱ nga kitsò:
―¡Na̱ꞌìn,
náchrjejin‑ndá‑ná!
Jesús ndi̱to̱ón itsabáꞌñó tsja,
kitsò‑la̱:
―¡Ji̱ xi̱ta̱ ra chiba makjiín‑li ra a̱ꞌta tsa̱ꞌa̱n!
¿Mé‑ni nga jò kaꞌbè‑la̱ takìn?
ꞌKia̱ nga ijye ꞌjahaꞌsen‑ni chitso Jesús ko̱ Pedro,
ndi̱to̱ón isijyò‑ni tjo̱.
Jñà xi̱ta̱ ra iꞌka ra títsa̱ya chitso tsincha-xkóꞌnchiꞌta‑la̱ Jesús nga kijtsexkón,
kitsò‑la̱:
―¡Ngi kixi̱ kitií kjoa̱,
ji̱‑ní ra Iꞌndí‑la̱ Nainá!
Jesús ko̱ xi̱ta̱‑la̱,
ꞌkia̱ nga ijye tsatojin ya̱ ndáchikon,
ijchó ján nangi ra ꞌmì Genesaret.
Jñà xi̱ta̱ ra ya̱ i̱ꞌnde‑la̱,
ꞌkia̱ nga kijtsexkon nga jè Jesús ra ya̱ ijchò,
isìkasén ꞌén‑ní nga tíjngo ya̱ i̱ꞌnde ra̱kìi̱;
jñà xi̱ta̱ ꞌjiìkó jñà xi̱ta̱ ra kiya ya̱ ñánda̱ tíjna Jesús.
Jñà xi̱ta̱ tsikítsaꞌba‑la̱ nga katatsjáꞌnde‑la̱ jñà xi̱ta̱ ra kiya nga katabáꞌta‑la̱ tsja ni̱ꞌsín tà ya̱ a̱tjòn nikje‑la̱.
Ko̱ ngaꞌtsì xi̱ta̱ ra tsakáꞌta‑la̱ tsja ya̱ nikje‑la̱ Jesús,
kjondaá‑ni.